4299 Onskuldig soos duiwe - Forum 2.0 - jimileroux.com
4299 Onskuldig soos duiwe
Posted by Jimi le Roux on September 10, 2020 at 5:18pm in Padlangs oordenkings
16 Kyk, Ek stuur julle uit soos skape onder die wolwe. Wees dan behoedsaam soos slange en onskuldig soos duiwe. Mat. 10:16 BDV
Een van die beelde van die Heilige Gees in die Skrif is die van 'n duif. Duiwe is simbole van vrede en versoening. Hier, in Jesus se vergelyking, is 'n duif simbolies van onskuld. Aangesien Jesus sy volgelinge onder die wolwe uitstuur, moet hulle versigtig wees, "behoedsaam" – wys in hulle woorde en dade. 'n Slang weet immers hoe om gevaar te vermy. Hulle moet egter ook "onskuldig" wees, eg en opreg. Die woord wat die Bybel gebruik is "onvermeng", suiwer, rein. Daarvan is 'n duif 'n simbool.
Ons word ook deur Jesus uitgestuur. Ons moet ook wys wees. Ons moet onderskei wie wat moet hoor. Nie almal is op die punt dat hulle Jesus wil aanneem nie. Ons "getuienis" moet mense nader trek aan God, nie afskrik nie! Bo alles moet ons eg en opreg wees. Mense verwag nie volmaaktheid nie, maar hulle verwag egtheid en eerlikheid. Wees dus 'n egte vriend, 'n egte mens, 'n egte kind van God. Die Heilige Gees sal jou hierin lei.
Hemelse Vader, maak my opreg en onskuldig. Hou my hart rein en my motiewe suiwer. Ek wil eerlik en oop leef, sonder valsheid of fronte. Lei my om mense reg te benader: in liefde, maar met die waarheid. Amen.